ຂ່າວສານ
ນຳການພົວພັນຮ່ວມມືສອງຝ່າຍລະຫວ່າງ ຫວຽດນາມ - ເຄັນຢາ ເຂົ້າສູ່ລວງເລິກ ແລະ ມີປະສິດທິຜົນ
ວັນທີ 3 ທັນວາ, ຢູ່ຮ່າໂນ້ຍ, ທ່ານ ຟ້າມບິ່ງມິງ ຮອງນາຍົກລັດຖະມົນຕີ ລັດຖະມົນຕີການຕ່າງປະເທດ ຫວຽດນາມ ໄດ້ມີການເຈລະຈາກັບທ່ານນາງ Monica Juma ລັດຖະມົນຕີການຕ່າງປະເທດ ເຄັນຢາ.
ທ່ານ ຟ້າມບິ່ງມິງ ຮອງນາຍົກລັດຖະມົນຕີ ລັດຖະມົນຕີການຕ່າງປະເທດ ຫວຽດນາມ ໄດ້ມີການເຈລະຈາກັບທ່ານນາງ Monica Juma ລັດຖະມົນຕີການຕ່າງປະເທດ ເຄັນຢາ (ພາບ: VGP)
ທີ່ການເຈລະຈາ, ສອງຝ່າຍໄດ້ເຫັນດີເປັນເອກະພາບບັນດາມາດຕະການຢ່າງລະອຽດເພື່ອແນໃສ່ນຳການພົວພັນຮ່ວມມືສອງຝ່າຍເຂົ້າສູ່ລວງເລິກ ແລະ ມີປະສິດທິຜົນ, ຂຸດຄົ້ນທ່າໄດ້ປຽບຂອງທັງສອງປະເທດໃຫ້ດີທີ່ສຸດ, ເພີ່ມທະວີການແລກປ່ຽນຄະນະຜູ້ແທນ, ເປັນຕົ້ນແມ່ນຄະນະຜູ້ແທນຂັ້ນສູງ, ບັນດາກະຊວງ, ຂະແໜງການ, ທ້ອງຖິ່ນ ແລະ ວິສາຫະກິດ. ທ່ານ ຟ້າມບິ່ງມິງ ປາດຖະໜາວ່າ ເຄັນຢາຈະສ້າງເງື່ອນໄຂສະດວກໃຫ້ແກ່ສິນຄ້າປະເພດຕ່າງໆທີ່ຫວຽດນາມມີທ່າແຮງ ແລະ ເຄັນຢາມີຄວາມຕ້ອງການ, ສະເໜີໃຫ້ສອງຝ່າຍຕັ້ງໜ້າໜູນຊ່ວຍບັນດາວິສາຫະກິດຈັດຕັ້ງບັນດາການເຄື່ອນໄຫວສຳຫຼວດການຕະຫຼາດ, ສົ່ງເສີມບັນດາກາລະໂອກາດການລົງທຶນ.
ສອງຝ່າຍໄດ້ເຫັນດີເຈລະຈາລົງນາມບັນດາເອກະສານສ້າງຂອບນິຕິກຳໃຫ້ແກ່ການຮ່ວມມືໂດຍໄວ, ມຸ່ງໄປສູ່ການສ້າງກົນໄກປະກອບຄຳຄິດເຫັນດ້ານການເມືອງລະຫ່ວາງ ສອງ ກະຊວງການຕ່າງປະເທດເພື່ອແນໃສ່ເພີ່ມທະວີການສົມທົບກັນຊຸກຍູ້ການຮ່ວມມືລະຫວ່າງສອງປະເທດ.
ທ່ານ ຟ້າມບິ່ງມິງ ກໍ່ປາດຖະໜາວ່າ ສືບຕໍ່ໄດ້ຮັບການສະໜັບສະໜູນ ແລະ ສົມທົບກັບ ເຄັນຢາ ຢ່າງແໜ້ນແຟ້ນໃນໄລຍະ ຫວຽດນາມຮັບບົດບາດເປັນກຳມະການບໍ່ປະຈຳການສະພາຄວາມໝັ້ນຄົງ ສປຊ ກໍ່ຄື ເມື່ອ ຫວຽດນາມດຳເນີນການສ້າງການພົວພັນກັບ ສະຫະພາບ ອາຟຼິກາ (AU) ຢ່າງເປັນທາງການ.
ກ່ຽວກັບບັນດາທະເລຕາເວັນອອກ, ສອງຝ່າຍໄດ້ເນັ້ນໜັກເຖິງຄວາມສຳຄັນຂອງ ສັນຕິພາບ, ສະຖຽນລະພາບ, ຄວາມໝັ້ນຄົງ, ຄວາມປອດໄພ ແລະ ຄວາມເສລີການເດີນເຮືອ ແລະ ຖືເປັນສຳຄັນ ການປະຕິບັດຕາມກົດໝາຍສາກົນ.
(ແຫຼ່ງຄັດຈາກ VOV)